 NA SAMMY WAWERU  VIDEO ya Naibu Rais Rigathi Gachagua akidai alilazimika kurejea nchini kutoka Italia, kuja kuzima njama za kiongozi wa Azimio la Umoja, Raila Odinga kujaribu kusaka Handisheki kati yake na Rais William Ruto imeibuka.  Bw Gachagua anasikika akisema alikuwa amesafiri nchini Italia, japo akalazimika kurudi upesi ili kusambaratisha mahesabu ya Odinga. “Sasa walikuwa wanajaribu kuja kwa Rais…Juzi nimekuwa ng’ambo Italy, wanajaribu kupitia huko, nikaitwa nikarudi haraka. Kazi yangu pale ni rahisi; Mimi kazi yangu ni kuchunga William Ruto. Mimi sina kazi nyingine, hiyo ndiyo kazi yangu,” Naibu Rais akaelezea kupitia video hiyo, inayoonekana alikuwa akizungumza kanisani. Matamshi ya Bw Gachagua, yaliashiria kulenga kiongozi wa upinzani, Raila Odinga katika kile alihoji kama kutafuta maridhiano kati yake na Rais William Ruto. Gachagua alisema jukumu lake katika serikali ya Kenya Kwanza, inayoongozwa na Dkt Ruto, ni kupambana na yeyote mwenye nia kuitatiza. “Nikiona mtu yeyote anaweza tatiza serikali yake (akimaanisha serikali ya Ruto), hiyo ni kazi yangu kung’ang’ana na huyo mtu. Na huyu mtu wa kitendawili (Raila Odinga) historia yake ni mbaya. Ama mnataka nimkubalie akaribie Rais?” Bw Gachagua akauliza. Kutokana na jinsi alivyochambua Waziri Mkuu huyo wa zamani, aliozungumzia waliangua kicheko. Katika video hiyo, Naibu wa Rais aidha alikumbusha vile alivyokutana na Bw Odinga katika hafla ya mazishi ya mkewe mpiganaji vita vya uhuru – MauMau, Marehemu Dedan Kimathi, Bi Mukami Kimathi, akisema alimweleza kuhusu “historia yake kuvuruga serikali tawala” anaposhindwa kwenye uchaguzi. “Hii mzee ya Kitendawili amenikuta kwa mazishi juzi (Nyandarua) akaniambia oohh wewe kwa nini hutaki mazungumzo, kwani unaogopa mazungumzo? Kubali tuzungumze…Mimi nikaamka nikamwambia; Mimi siogopi mazungumzo, ile mtu naogopa ni wewe,” alisimulia, na kusababisha ucheshi. Gachagua aliendelea: “Kwa sababu kila mahali umeenda umeharibu, ulikuwa kwa Moi ukaharibu (Rais mstaafu Marehemu Daniel Arap Moi), ukakuwa kwa Kibaki ukaharibu (Rais mstaafu Marehemu Mwai Kibaki), umechukua mtoto wetu Uhuru Kenyatta umekoroga yeye (ambaye kwa sasa ni mstaafu), umemchanganya amepotea. Sasa tunaona ukikaribia William Ruto atapotea.” Huku taifa likisubiri ripoti ya mazungumzo ya mapatano kati ya serikali ya Kenya Kwanza na muungano wa upinzani wa Azimio, wakosoaji wa Gachagua wamekuwa wakihoji kwamba anahofia Handisheki kati ya Rais Ruto na Bw Odinga. Akisisitiza kuwa hakuna anachoogopa, Naibu Rais alisema kwamba hofu yake ni kuona serikali ya Dkt Ruto ikisambaratika. Alibaini kwamba alimjibu Raila Odinga waziwazi katika mazishi ya Bi Mukami Kimathi. “Nilimjibu kama ameketi hapo. Nilifanya mzuri ama mbaya?” akauliza. Bw Gachagua, amekuwa akimiminiwa sifa na wandani wake Kenya Kwanza, akiwemo Rais Ruto ambaye humtaja kama “Kiongozi wa kuambiana ukweli”. Bw Gachagua yuko kwenye mchakato kutafutana na Rais mstaafu Uhuru Kenyatta, akiwa na lengo kuzika tofauti zao za kisiasa.           You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  